Nuamah: Banka Botërore po këshillon Shqipërinë për sfidat ekonomike
Intervistë me zonjën Camille Nuamah, përfaqësuese e Bankës Botërore në Shqipëri
Ngadalësimi i rritjes ekonomike në Shtetet e Bashkuara dhe në Evropë duket se do të ndikojë ndjeshëm ekonominë shqiptare. Paqëndrueshmëria në tregjet financiare po sjell një pakësim dhe shtrenjtim të kreditimit ndërkombëtar. Për një vend si Shqipëria, thotë përfaqësuesja e Bankës Botërore, ku një pjesë e rritjes në tregun e kredive është mbështetur në të ardhurat nga jashtë, kjo situatë mund të sjellë zvogëlim të tregut të kreditimit që ndihmon në nxitjen e rritjes ekonomike. " Rritja e çmimeve të mallrave ushqimore dhe të energjisë, po shkakton rritje të inflacionit duke bërë të nevojshme politika më të forta monetare dhe fiskale. Në këto kushte Banka Botërore e quan një fillim të mirë angazhimin e qeverisë për të ngushtuar defiçitin buxhetor. Banka Botërore është një nga donatorët më të mëdhenj në sektorin energjitik të Shqipërisë. Së bashku me Fondin Monetar, Banka Botërore sugjeroi rritjen e çmimit të energjisë e cila duket se do të jetë e pamjaftueshme dhe mund të pasohet nga një rritje tjetër. Përsa i përket ndikimit që rritja e çmimeve do të ketë mbi shtresën e varfër të shoqërisë Banka Botërore po këshillon qeverinë të përmirësojë objektivin e politikave të saj të pagave dhe pensioneve në mënyrë ato të mbështesin pikërisht ata që nuk janë në gjendje të përballojnë çmimet. Energjia mbetet pika më e rëndësishme në ekonominë shqiptare e cila duket se po mban larg edhe investimet e huaja të cilat kanë qënë më të pakta sa ç’pritej. Përfaqësuesja e Bankës Botërore thotë se duhet të bëhet kujdes për ristrukturimin e tregut të punës për të realizuar një reformë të thellë që do ta vendoste Shqipërinë në pozicion më të mirë konkurrues. Megjithë krahun relativisht të lirë të punës, Shqipërisë i mungojnë aftësitë dhe efektshmëria për të tërhequr investimet e huaja. //ii